Mort'est sa mela piberi

Mort'est sa mela piberi
et bessida dai domo,
pius allegru so como
chi no heris et giantheri.

Mort'est sa pobidda mia,
bessid’est dai memoria,
Deus l'hapat in sa gloria
et beneditta li siat!
Beneigher puru dia
sa terra chi la coberit!

Et comente fatto, oddeu!
malaittu cussu morrer
pro chi timo chi non torret,
est su pensamentu meu
ca dende grassias a Deu
m'agatto como lezeri.

Morta est sa mia fada,
morta est su biancu nie,
morta est sa ch'ogni die
cheriat iscongiurada,
eallu ch'est accabbada
sa confusione d'heris.

Mort'est su serenu mare,
mort'est sa baja galante,
mort'est sa chi su bastante
mi nd'hat dadu a mastigare,
sa ch'ischiat rasigare
che resorza de arveri.

Morta est cudda chi brigàda
dogni die in sa carrera,
morta est sa coi lezera,
sa ch'a totu frastimàda,
mort'est sa bella ch'andàda
tota die feri feri.

Comente viviamus nois
guai a dogni cristianu!
Si a sero che a manzanu
S’intendiana sos ohis!
Gasi non bivedas bois
ch'a mie mi fìt forzeri.

Mort'est sa mela piberi
et bessida dai domo.